NYRUPISME: Man kan ikke undlade at undres over, at en mand der konstant prøver at give indtryk af at være et troværdigt menneske, udnytter en af de få diktatoriske beføjelser, han besidder, nemlig retten til at udskrive valg, en beføjelse han i egoismens hellige navn bruger til at tromle nærdemokratiet fladt. At udskrive folketingsvalg samtidig med de nærdemokratiske valghandlinger er at udtrykke sin dybe foragt og total despekt for demokratiet.
Det, der gør den slags nyrupisme endnu mere grotesk, er, at alle andre såkaldte ansvarlige landspolitiske koryfæer benytter lejligheden til i egen selvglæde at udbrede deres politiske budskab. Af de landspolitikere, der fremstod i medierne, var der ingen, der tog afstand fra valgdatoen. Alle reagerede på den politiske epidemiske bacille, nemlig taburetkløe.
Jeg vil personligt beklage én ting, nemlig at jeg aldrig har tilknyttet mig et politisk parti, for så havde jeg haft mulighed for med min dybeste foragt at melde mig ud.